# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Cyhoeddi’r Strategaeth Adfer a Thrawsnewid Diagnosteg** |
| **DYDDIAD**  | **25 Ebrill 2023** |
| **GAN** | **Eluned Morgan, Y Gweinidog Iechyd a Gwasanaethau Cymdeithasol**  |

Ym mis Ebrill 2022, lansiais *‘Ein rhaglen i drawsnewid a moderneiddio gofal a gynlluniwyd a lleihau rhestrau aros yng Nghymru’* yn gynllun ar gyfer y GIG yng Nghymru. Mae'r cynllun hwn yn rhoi braslun o’r amcanion adfer a thrawsnewid ar gyfer gofal a gynlluniwyd yng Nghymru, gyda'r nod o leihau amseroedd aros a symud tuag at wasanaethau diagnostig cynaliadwy erbyn 2026.

Heddiw, rwy'n cyhoeddi'r [*'Strategaeth Adfer a Thrawsnewid Diagnosteg'*](https://eur01.safelinks.protection.outlook.com/?url=https%3A%2F%2Fwww.llyw.cymru%2Fstrategaeth-adfer-thrawsnewid-diagnosteg-yng-nghymru-2023-i-2025&data=05%7C01%7CGovernment.Plenary.Business%40gov.wales%7Cfe7031d7b88c4a6dc6d608db4569a61d%7Ca2cc36c592804ae78887d06dab89216b%7C0%7C0%7C638180092482709408%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=i1ZWEAysIahgodyUWtw%2B%2FRjkz%2BxVOv%2BdscT8JpJZKI0%3D&reserved=0) newydd a oedd yn un o amcanion allweddol y cynllun a lansiwyd y llynedd.

Mae tua 85% o lwybrau cleifion yn galw am brofion diagnostig. Mae amrediad eang o brofion diagnostig i’w cael sy'n bwysig ar gyfer canfod clefydau a rhoi diagnosis, ac ar gyfer monitro triniaeth cleifion.

Ymhlith y profion hynny y mae dadansoddi samplau gwaed, delweddu meddygol, ac ymchwiliadau sy'n profi i ba raddau y mae gweithrediad organau a systemau'r corff yn bodloni lefelau arferol. Mae enghreifftiau o glefydau ac anhwylderau sy'n ddibynnol ar y profion hyn yn cynnwys canser, clefydau’r galon, clefydau anadlol a chyflyrau cyhyrysgerbydol.

Drwy ymchwilio yn fanylach i’r angen am wasanaethau diagnostig yn y gorffennol a heddiw, ac i’r angen tebygol yn y dyfodol, mae meysydd wedi’u nodi y bydd angen canolbwyntio’n benodol arnynt er mwyn sicrhau bod ein gwasanaethau yn gynaliadwy a’n bod yn lleihau anghydraddoldeb ar draws Cymru gyfan. Disgrifir y meysydd hyn yn y strategaeth ac maent yn cynnwys gwella mynediad at brofion diagnostig drwy ddatblygu canolfannau diagnostig rhanbarthol, ymchwilio i atebion rhanbarthol a chenedlaethol ar gyfer darparu gwasanaethau i wella diogelwch, cyfraddau prosesu ac effeithlonrwydd, a chymorth ar gyfer y gweithlu diagnostig.

Byddaf yn rhoi Datganiad Llafar i'r Senedd brynhawn dydd Mawrth 25 Ebrill pan fyddaf yn rhannu rhagor o wybodaeth a manylion â’r Aelodau.